Mara Cogni

Mara Cogni (født 9. mars 1982) er lektor, forfatter og kronikør.

Hun har en mastergrad i engelsk språk og litteratur fra Universitetet i Oslo. I tillegg har hun studert nordisk litteratur, filosofi og psykologi, og hun skrev sin bacheloroppgave i utviklingspsykologi om nysgjerrighet og hvordan nysgjerrighet påvirker livsutfoldelse.

I 2013 ble hun ansatt ved Oslo Voksenopplæring Sinsen, der hun underviser i engelsk og norsk, med fokus på filosofiske spørsmål og filosofiske samtaler som metode i språklæringen. Med filosofisk tilnærming til læring, oppmuntrer hun innlærere til å tenke kritisk og danne seg reflekterte meninger om relevante begreper og temaer i det engelske og norske språket, litteratur og samfunn.

Mara Cogni har gitt ut lærebøkene Philosophy and Education: Engaging Pathways to Meaningful Learning i 2018, From Sentences to Essays: A Guide to Reflective Writing through Reflective Thinking i 2018, og Skills: A Practical Guide in Conversation, Vocabulary and Writing i 2019.

Hun skriver om viktigheten av å gjøre læring meningsfull i en rekke artikler i utdanningsnytt.no. I Læring som forhandling om mening skriver hun: «Vi lever i en verden som ikke byr på tydelige fremtidige prognoser. Vi må lære å leve i usikkerhet mens vi tror på oss selv. Derfor er skolen arenaen for å utforske det vi er gode til og det som gir oss glede. Læring blir gøy når vi opplever den som meningsfull for vårt eget liv.» I Alle trenger forbilder skriver hun: «Vi trenger å ha forbilder for å kunne ta riktige valg og kan ikke stole på det sosiale narrativet som veiledning i individuelle valg. Det finnes forbilder for alle, og det er viktig å ha dem i sikte for å leve autentisk.» I Det elevene ikke får i dagens klasserom, er tid, peker hun på at «Læring er en langsom prosess, og den kulminerer alltid med stilltilstand. Vi har behov for en skole som tilbyr stillhet, hvor det er greit å sitte og være tilsynelatende ineffektiv.»

Cogni er også en aktiv skribent i en rekke publikasjoner, blant annet Morgenbladet, Klassekampen og Dagsavisen.

I Morgenbladet-essayet Rent forhold: Parrelasjonen er blitt et middel til selvutvikling, drøfter hun moderne parforhold og kjærlighet. «Altså har romantiske forhold blitt transaksjoner på en annen måte enn de historisk sett har vært. Idealet er ikke lenger den forpliktende bindingen av to mennesker som orienterer sine liv mot en felles fremtid. Idealet er at to selvstendige og likesinnede individer, hver med sine egne livsprosjekter, inngår i en relasjon preget av en parallell selvutfoldelse. Partnerskap baserer seg ikke på forpliktelser til hverandre, men forpliktelsen til seg selv at når et forhold oppleves hindrende for egen utvikling, er man nødt til å bryte alle bånd. Dette vil naturligvis gjøre relasjonen til et uforpliktende spill med selvdyrkelse i sentrum. Slik betraktet ser det ut til at det nye romantiske forholdet er blitt en realisering av klisjeen at det ikke finnes garantier i livet. Men prisen man betaler for manglende villighet til å ta del i andres skjebne, er å ha seg selv som målestokk for alle sine handlemåter. Ditt behov befinner seg i høysetet og din partners behov kommer i annen rekke. Nærhet som en vesentlig ingrediens i samlivspartnerskap, er sett på som et løftebrudd om uavhengighet.»

I Dagsavisen-innlegget Det er med andre vi blir til, peker hun på viktigheten av andre mennesker for utviklingen av vårt potensial: «Det kan tenkes at den Coronapregede nedstemtheten blant mange av oss i dag peker mot en innebygd ambisiøs innstilling vi mennesker har til livet. Selv om kravene om å komme oss ut, utforske verden og konkurrere med de andre om vår posisjon i samfunnet, ble lettet på en stund, var det kun en midlertidig frihetsfølelse fra hverdagens prestasjonsmål. Meningen med våre liv er tross alt å ustanselig forbedre det. Den eneste måten vi kan gjøre det på, er sammen med andre, i fellesskap, i omgivelser hvor både kropp og sjel får sondere vårt forbedringspotensial.» I Dagsavisen-innlegget Er andres lykke din egen?, skriver hun: «Det ser ut som det romantiske syn på alenetid som veien til livstilfredshet har blitt erstattet med en sosial travelhet. Personlig utfoldelse ses gjennom de sosiale relasjonene man er del av. Selvsagt er det en utfordrende prosess å kunne forstå at andres måte å oppfatte livet på ikke nødvendigvis er din egen! Det er jo så enkelt å ta fra hyllene foran oss ferdig pakket «et-godt-liv-opplegg». Men lykke består i å leve i kontakt med deg selv. Det betyr å leve årvåkent i nuet. Derfor må du finne ut om andres lykke også er din egen.»

Hun har også skrevet i Klassekampen om Kjærlighet og ensomhet og Bøker versus serier.

Forfatterskap 
 Philosophy and Education: Engaging Pathways to Meaningful Learning, Peter Lang Inc., International Academic Publishers, 23. mai 2018.
 From Sentences to Essays: A Guide to Reflective Writing through Reflective Thinking, Vernon Press, 19. mars, 2018.
 Skills: A Practical Guide in Conversation, Vocabulary and Writing, Peter Lang Inc., International Academic Publishers, 31. juli 2019.

Referanser 

Norske forfattere